Zenia Stampe (RV), 2025-04-11:
Vi støtter også forslaget.
Det er jo det, det er det største hensyn her, altså hensynet til de børn, der bliver udsat for overgreb.
Men jeg synes også, at noget af det, vi gør i dag, egentlig også er at beskytte alle de børn, som ikke er udsat for overgreb.
Men det, der jo er sket de sidste 20 år med videreformidling af billeder, som, hvad kan man sige, måske egentlig ikke er seksuelle, men bliver brugt i seksuel sammenhæng, er jo også, at alle vi forældre tænker os meget godt om, når vi tager billeder.
Mange, inklusive mig selv, lægger heller ikke billeder op, for tanken om, hvordan de kunne bruges, er jo ikke rar – altså selv billeder, som ingen seksuelle undertoner har, men der er alligevel en forestilling om, hvad folk kunne bruge sådan nogle billeder til.
Det tror jeg har gjort meget for vores blik på børn, ikke kun når vi tager billeder, men også når vi er på stranden osv.
Det er da noget af det, vi også griber ind over for her.
Det er ikke kun overgreb, vi griber ind over for, hvilket selvfølgelig er det vigtigste hensyn at tage over for de børn, der bliver udsat for overgreb, og som vi forhåbentlig kan forhindre overgreb mod i fremtiden, men jo også beskyttelsen af vores børn.
For selv om man måske ikke fysisk lider overlast ved, at der er nogle andre, der misbruger et billede af en, synes jeg, det er et overgreb mod børn generelt og barnesynet i Danmark.
Det synes jeg desværre har været en forurening af det blik, vi alle har på børn, fordi det tager noget af uskylden fra børn.
Børn vil jo altid være uskyldige, men det, at det er uskyldige barn kan misbruges – selvfølgelig ved rigtige overgreb mest alvorligt, men jo også bare, at et helt uskyldigt billede af børn kan misbruges i de sammenhænge – er i hvert fald noget, som jeg selv, og jeg tror mange forældre er meget bevidste om, hvad jeg også synes vi på en anden måde adresserer med de her forslag.
Derfor bakker vi op om det.
Vi har selvfølgelig også gjort os nogle tanker og overvejelser i forbindelse med politiets mulighed for at lave de her falske billeder.
Det er jo sådan nogle instrumenter, som jeg altid synes følges af dilemmaer og overvejelser, men jeg tror også, det kan være nødvendigt for at efterforske og finde frem til eventuelle overgrebspersoner.
Og så er det jo netop, fordi det ikke er et konkret barn, der så skal have misbrugt sit billede til at optræde i sådan nogle sammenhænge, for man har den mulighed, at man kan lave falsk materiale.
Men ja, det kan godt være, at det så ikke er et konkret barn, men alligevel giver vi jo så politiet lov til at skabe noget, som jeg jo så alligevel synes er en slags overgreb på barnet – ikke det enkelte barn, men børn generelt.
Men vi tror også, det er nødvendigt for at give politiet de nødvendige instrumenter for at kunne forfølge de her sager.
Så med de ord kan jeg sige, at vi bakker op om forslaget.
Jeg skulle også hilse fra Alternativet og sige, at de også gør det.
Og så vil jeg sige, selv om ministeren fra før er gået, at jeg simpelt hen glemte at sige, at jeg også skulle hilse fra Enhedslisten og Alternativet og sige, at de ikke kunne støtte det forslag.
Det kan jeg jo ikke rigtig gøre nu, men nu har jeg så i det mindste sagt det offentligt.
Jeg beklager.
Jeg glemmer det altid, når jeg skal hilse fra andre.
Men nu huskede jeg så at sige, jeg skulle hilse fra Alternativet sige, at de også støtter op om det her forslag.